**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2018-09-27 Nr. T-8

Posėdžio data – 2018 m. rugsėjo 13 d.

Posėdžio pradžia – 9.00 val.

Posėdžio pirmininkai: V. Grubliauskas, A. Šulcas.

Posėdžio sekretorius – M. Vitkus.

Klaipėdiečių tribūnoje pasisako: N. Fočenkova, V. Lupeika.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 28 Tarybos nariai, nedalyvauja: T. Meškinis, A. Kugmerov, L. Skrupskelienė. Posėdyje dalyvaujančių Tarybos narių ir svečių sąrašai pridedami (1-3 priedai).

V. Grubliauskas supažindina Tarybos narius su Vyriausybės atstovo Klaipėdos apskrityje tarnybos teikimu „Dėl Klaipėdos miesto savivaldybės tarybos 2013-11-28 sprendimo Nr. T2-300
1 punktu patvirtintų Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų pakeitimo“.

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra 13 klausimų:

1. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“ pakeitimo. Pranešėja L. Prižgintienė.

2. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

3. Dėl festivalio „Europiada“ organizavimo Klaipėdoje 2020 metais ir pritarimo sutarties projektui. Pranešėja N. Laužikienė.

4. Dėl pritarimo sutarties dėl didžiųjų burlaivių lenktynių organizavimo Klaipėdoje 2021 m. projektui. Pranešėja N. Laužikienė.

5. Dėl Klaipėdos miesto savivaldybės 2017 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo. Pranešėja R. Kambaraitė.

6. Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymo. Pranešėja D. Čeporiūtė.

7. Dėl Materialinės paramos teikimo tvarkos aprašo patvirtinimo. Pranešėja A. Liesytė.

8. Dėl Klaipėdos miesto savivaldybės tarybos 2015 m. rugsėjo 24 d. sprendimo Nr. T2-263 „Dėl Klaipėdos miesto akademinių reikalų tarybos sudarymo ir jos nuostatų patvirtinimo“ pakeitimo. Pranešėja A. Andruškevičiūtė.

9. Dėl pritarimo projekto „Viešosios erdvės prie buvusio „Vaidilos“ kino teatro konversija“ įgyvendinimui. Pranešėja E. Jurkevičienė.

10. Dėl pritarimo projekto „Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“ įgyvendinimui. Pranešėja E. Jurkevičienė.

11. Dėl turto perdavimo valdyti, naudoti ir disponuoti patikėjimo teise Klaipėdos „Verdenės“ progimnazijai. Pranešėjas E. Simokaitis.

12. Dėl nekilnojamojo daikto pirkimo savivaldybės nuosavybėn. Pranešėjas E. Simokaitis.

13. Dėl Klaipėdos miesto darnaus judumo plano patvirtinimo. Pranešėja M. Černiūtė-Amšiejienė.

Yra teikiamas Tarybai apsispręsti dėl įtraukimo į posėdžio darbotvarkę klausimas „Dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą“.

V. Grubliauskas siūlo, vadovaudamasis Tarybos reglamento 63.3 ir 63.4 papunkčiais, po pirmosios posėdžio pertraukos leisti Klaipėdos miestui aktualiu klausimu pasisakyti taršą kontroliuojančių institucijų atstovams.

V. Titovas siūlo neįtraukti į darbotvarkę papildomo klausimo „Dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą“ ir sustabdyti procedūrą.

V. Grubliauskas siūlo apsispręsti dėl siūlymo išklausyti taršą kontroliuojančių institucijų ir organizacijų atstovus. Bendru sutarimu pritarta siūlymui.

T. Fedotova, Rusų aljanso vardu, primena, kad aljansas susilaikė nuo visų su V. Titovu susijusių klausimų svarstymu, ir kad šiandien, tai pat, nedalyvaus svarstyme.

V. Grubliauskas siūlo apsispręsti dėl klausimo „Dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą“ įtraukimo į darbotvarkę*.* Balsavimu (už – 21, prieš – 1, susilaiko – 0) pritarta klausimo įtraukimui į posėdžio darbotvarkę.

V. Grubliauskas siūlo klausimą „Dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą“ svarstyti posėdžio pradžioje. Bendru sutarimu pritarta siūlymui.

V. Grubliauskas siūlo apsispręsti dėl pritarimo darbotvarkei su pakeitimu. Balsavimu
(už – 22, prieš – 1, susilaiko – 0) patvirtinta darbotvarkė su pakeitimu.

PATVIRTINTA DARBOTVARKĖ:

1. Dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą. Pranešėjas V. Grubliauskas.

2. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“ pakeitimo. Pranešėja L. Prižgintienė.

3. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

4. Dėl festivalio „Europiada“ organizavimo Klaipėdoje 2020 metais ir pritarimo sutarties projektui. Pranešėja N. Laužikienė.

5. Dėl pritarimo sutarties dėl didžiųjų burlaivių lenktynių organizavimo Klaipėdoje 2021 m. projektui. Pranešėja N. Laužikienė.

6. Dėl Klaipėdos miesto savivaldybės 2017 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo. Pranešėja R. Kambaraitė.

7. Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymo. Pranešėja D. Čeporiūtė.

8. Dėl Materialinės paramos teikimo tvarkos aprašo patvirtinimo. Pranešėja A. Liesytė.

9. Dėl Klaipėdos miesto savivaldybės tarybos 2015 m. rugsėjo 24 d. sprendimo Nr. T2-263 „Dėl Klaipėdos miesto akademinių reikalų tarybos sudarymo ir jos nuostatų patvirtinimo“ pakeitimo. Pranešėja A. Andruškevičiūtė.

10. Dėl pritarimo projekto „Viešosios erdvės prie buvusio „Vaidilos“ kino teatro konversija“ įgyvendinimui. Pranešėja E. Jurkevičienė.

11. Dėl pritarimo projekto „Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“ įgyvendinimui. Pranešėja E. Jurkevičienė.

12. Dėl turto perdavimo valdyti, naudoti ir disponuoti patikėjimo teise Klaipėdos „Verdenės“ progimnazijai. Pranešėjas E. Simokaitis.

13. Dėl nekilnojamojo daikto pirkimo savivaldybės nuosavybėn. Pranešėjas E. Simokaitis.

14. Dėl Klaipėdos miesto darnaus judumo plano patvirtinimo. Pranešėja M. Černiūtė-Amšiejienė.

1. SVARSTYTA. Pritarimas Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimuisi į Lietuvos vyriausiąjį administracinį teismą.

Pranešėjas – V. Grubliauskas, Savivaldybės meras. Sako, kad šiandien Taryba, įvertinusi Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti teikimą, nuspręs, ar kreiptis į Lietuvos vyriausiąjį administracinį teismą su prašymu, pagal šio sprendimo 1 punktu pritartoje 2018 m. rugpjūčio 24 d. išvadoje nustatytas faktines aplinkybes ir nurodytus teisinius motyvus, pateikti išvadą, ar Klaipėdos miesto savivaldybės tarybos narys Viačeslavas Titovas sulaužė tarybos nario priesaiką.

A. Šulcas pagarsina Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadą:

„Nurodytų aplinkybių visuma leidžia daryti išvadą, kad yra pagrindas kreiptis į Lietuvos vyriausiąjį administracinį teismą su prašymu pateikti išvadą, ar Klaipėdos miesto savivaldybės tarybos narys Viačeslavas Titovas savo veiksmais sulaužė tarybos nario priesaiką“.

Sako, kad Komisija mano, jog okupacinio rėžimo priimti sprendimai yra niekiniai nuo priėmimo akimirkos. Visi Lietuvos piliečiai turi vadovautis Lietuvos Respublikos įstatymais, jos teismų priimtais sprendimais.

V. Grubliauskas sako, kad Lietuvos Respublikos Generalinės prokuratūros atsakyme
V. Titovui rašoma: „Nagrinėjamu atveju A. Ramanauskas-Vanagas buvo nuteistas Lietuvos TSR Aukščiausiojo teismo 1957 m. nuosprendžiu, t. y. represuotas teisinės institucijos, todėl vadovaujantis Teisių atkūrimo įstatymo 3 straipsnio 1 dalies 1 punktu, A. Ramanausko teisių atkūrimo (reabilitavimo) klausimai, tarp jų tyrimo atlikimo inicijavimo, yra Lietuvos Aukščiausiojo Teismo kompetencijos ribose. Turimais duomenimis Lietuvos Aukščiausiojo Teismas išdavė 1991 m. kovo 19 d. pažymėjimą dėl A. Ramanausko reabilitavimo, šis sprendimas yra galiojantis. Pažymime, kad Lietuvos Aukščiausiojo Teismas nesikreipė į Generalinę prokuratūrą, prašydamas atlikti tyrimą
A. Ramanausko-Vanago archyvinėje baudžiamojoje byloje. Taigi teisinio pagrindo pradėti ir atlikti teisių atkūrimo įstatymo 4 straipsnyje numatytą tyrimą nėra.“

V. Titovas sako, kad jo rinkėjams, kaip ir daugeliui užsienio bei Lietuvos gyventojų, nesuprantamas Tarybos noras įamžinti A. Ramanausko-Vanago atmintį Klaipėdoje. Teigia, jei Taryba mano, kad jo išreikšta nuomonė yra Tarybos nario priesaikos sulaužymas, tai reiškia, kad demokratijai atėjo pabaiga. Merui pateiktas visiškai pagrįstas ir teisėtas prašymas sustabdyti komisijos išvados svarstymą iki kol bus priimtas procesinis sprendimas ikiteisminiame tyrime.

V. Vareikis sako, kad V. Titovo pozicija yra antivalstybinė pozicija.

V. Anužis sako, kad nėra faktiškai Lietuvoje šeimos, kuri nebuvo nukentėjusi nuo tuometinio rėžimo, ir kad nėra reikalo draskyti praeities žaizdas. V. Titovui pataria išvykti iš Lietuvos. Mano, kad visiems, kurie jam pritaria, taip pat yra ne vieta Lietuvos Respublikoje.

A. Šulcas sako, kad Komisija kvietė V. Titovą į Komisijos posėdį pasikalbėti, tačiau jis atsisakė, parašė raštą. Jam buvo suteikta žodžio laisvė, bet jis jo atsisakė. Žodžio laisvė V. Titovui suteikta ir šiame posėdyje, kadangi posėdis transliuojamas viešai.

A. Barbšys sako, kad yra ne tik žodžio laisvė, bet ir pareiga. Reikia pritarti Komisijos išvadai, kad teismas nustatytų, ar yra sulaužyta priesaika.

N. Puteikienė sako, kad gaila, jog V. Titovas prisideda ne prie bendros Klaipėdos kūrimo, o prisideda prie jos skaidymo. Palaiko kreipimąsi. Prašo V. Titovo žengti žingsnį atgal – atsiprašyti.

V. Grubliauskas sako, kad jau pačioje pradžioje siūlė V. Titovui atsiprašyti A. Ramanausko-Vanago artimųjų. Mano, kad atsiprašyti, ko gero, jis turėtų ir visos Lietuvos, kadangi yra dergiamas vieno iš jos didvyrių atminimas. Kiekvieno Tarybos nario pareiga padaryti viską, kad būtų išvengta bet kokio kiršinimo, skaldymo, neapykantos inicijavimo. Sako, kad negalima leisti dangstytis nuomonės išsakymu ar demokratiniais procesais, skleidimui propagandos, įžūlaus melo ir šmeižto.

V. Titovas sako, kad kiekvienas žmogus turi teisę kalbėti.

NUSPRĘSTA. Pritarti sprendimo projektui. Priimti sprendimą dėl pritarimo Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti išvadai ir kreipimosi į Lietuvos vyriausiąjį administracinį teismą:

„1. Pritarti Komisijos Klaipėdos miesto savivaldybės tarybos narių 2018 m. liepos 23 d. teikime pateiktiems faktams ištirti 2018 m. rugpjūčio 24 d. išvadai.

2. Kreiptis į Lietuvos vyriausiąjį administracinį teismą su prašymu pagal šio sprendimo 1 punktu pritartoje 2018 m. rugpjūčio 24 d. išvadoje nustatytas faktines aplinkybes ir nurodytus teisinius motyvus pateikti išvadą, ar Klaipėdos miesto savivaldybės tarybos narys Viačeslavas Titovas (Viačeslav Titov) sulaužė tarybos nario priesaiką (toliau – Prašymas pateikti išvadą).

3. Pavesti Klaipėdos miesto savivaldybės merui Vytautui Grubliauskui savivaldybės tarybos vardu organizuoti Prašymo pateikti išvadą projekto parengimą bei įgalioti jį pasirašyti ir pateikti šį prašymą Lietuvos vyriausiajam administraciniam teismui.

4. Paskirti Klaipėdos miesto savivaldybės merą Vytautą Grubliauską ir Klaipėdos miesto savivaldybės tarybos narį Artūrą Šulcą atstovauti savivaldybės tarybai Lietuvos vyriausiame administraciniame teisme nagrinėjant Prašymą pateikti išvadą.“

BALSUOTA: už – 24, prieš – 0, susilaiko – 0.

2. SVARSTYTA. Klaipėdos miesto savivaldybės tarybos 2018 m. vasario 21 d. sprendimo Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“ pakeitimas.

Pranešėja – L. Prižgintienė, Švietimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. vasario 21 d. sprendimo Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“ pakeitimo:

„1. Pakeisti Klaipėdos miesto savivaldybės tarybos 2018 m. vasario 21 d. sprendimo Nr. T2‑30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“ priedą ir jį išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaiko – 0.

3. SVARSTYTA. Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimas

Pranešėja – L. Prižgintienė, Švietimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos, Sveikatos ir socialinių reikalų bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo:

„1. Pakeisti Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2‑296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“:

1.1. pakeisti 21 punktą ir jį išdėstyti taip:

„21. Mokytis pagal pradinio ir pagrindinio ugdymo programas asmenys priimami į mokyklas, atsižvelgus į jų gyvenamąsias vietas (toliau – priskirta mokykla) ar švietimo poreikius (toliau – pasirinkta mokykla). Asmuo vienu metu gali rinktis ne daugiau kaip tris mokyklas, iš kurių viena turi būti pagal asmens gyvenamąją vietą priskirta mokykla.“;

1.2. pakeisti 24.1.2 papunktį ir jį išdėstyti taip:

„24.1.2. mokyklai priskirtoje aptarnavimo teritorijoje gyvenantys asmenys: turintys specialiųjų ugdymosi poreikių; kurių broliai ir seserys prašymo pateikimo metu jau mokosi toje mokykloje, – iš eilės pagal prašymų įregistravimo datas;“;

1.3. pakeisti 24.5 papunktį ir jį išdėstyti taip:

„24.5. prašoma pateikti papildomus dokumentus, įrodančius priimamų asmenų gyvenamąsias vietas (turto nuosavybę ar valdymo teisę patvirtinantys dokumentai, mokėjimo kvitai už suteiktas komunalines ar kitas gyvenamųjų patalpų išlaikymo paslaugas);“;

1.4. pakeisti 28.1.2 papunktį ir jį išdėstyti taip:

„28.1.2. jeigu norinčiųjų mokytis yra daugiau nei laisvų vietų, pirmumo teise priimami Savivaldybės teritorijoje gyvenantys asmenys, kurių broliai ir seserys prašymo pateikimo metu jau mokosi toje mokykloje, iš eilės pagal prašymų įregistravimo datas;“;

1.5. pakeisti 33 punktą ir jį išdėstyti taip:

„33. Mokytis pagal vidurinio ugdymo programą asmenys priimami į gimnazijas laisvu savo pačių apsisprendimu pagal prašymų įregistravimo datas, į gimnazijų netradicinio ugdymo (sporto) klases – pagal Aprašo 28.2 papunktį. Asmuo vienu metu gali rinktis ne daugiau kaip tris gimnazijas.“;

1.6. pakeisti 56 punktą ir jį išdėstyti taip:

„56. Savivaldybė planuoja iki 2020 metų sukurti ir įdiegti centralizuotą asmenų priėmimo į mokyklas informacinę sistemą pagal Klaipėdos miesto savivaldybės 2013–2020 metų strateginio plėtros plano, patvirtinto Savivaldybės tarybos 2013 m. balandžio 26 d. sprendimu Nr. T2-79, 1.4 prioritetą. Informacinės sistemos veikimo principus, atsižvelgus į šiame Apraše numatytus mokinių priėmimo kriterijus, tvirtina Savivaldybės administracijos direktorius.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 26, prieš – 0, susilaiko – 0.

4. SVARSTYTA. Festivalio „Europiada“ organizavimas Klaipėdoje 2020 metais ir pritarimas sutarties projektui.

Pranešėja – K. Skiotytė-Radienė, Kultūros skyriaus vyriausioji specialistė.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

A. Cesiulis sako, kad Kultūros, švietimo ir sporto komitetas pageidavo, jog ateityje Savivaldybės administracija pateiktų aiškesnes preliminarias projektų sąmatas.

A. Barbšys sako, kad visiškai neaišku, kokios lėšos bus reikalingos festivaliui. Nepritars sprendimo projektui, kuriame nėra nurodytas lėšų poreikis.

A. Šulcas sako, kad sprendimo projektu siūloma priimti principinį sprendimą, ar pritariama festivalio „Europiada“ organizavimui. Aiškina, kad šiandien padaryti detalesnės sąmatos neįmanoma. Siūlo dėl principinio sprendimo balsuoti vienbalsiai.

R. Didžiokas sako, kad abejoja, ar yra padoru išleisti 1,3 mln. eurų festivaliui, kada žinoma, jog kultūros sektoriaus darbuotojų atlyginimai yra mažiausi iš visų viešojo sektoriaus darbuotojų. Teigia, kad įsivyravo praktika, kai sprendimų projektuose nenurodoma net preliminari finansinė išraiška. Protestuoja prieš tokią praktiką. Norėdamas į tai atkreipti dėmesį, susilaikys balsuojant.

R. Taraškevičius sako, kad festivalis jau buvo surengtas 2009 m. Ir nors tuomet buvo pakankamai sunkios ekonominės sąlygos, klaipėdiečiai džiaugėsi juo. Šiandien, ekonominio pakilimo metu, padaryti gražią šventę miestui ir šaliai yra pareiga. Siūlo pritarti sprendimo projektui.

V. Vareikis sako, kad siekiant suaktyvinti Klaipėdos kultūrinį gyvenimą, reikia leisti pinigus, nes įdėti pinigai į kultūrinius renginius, visada sugrįžta. Siūlo pritarti sprendimo projektui.

N. Puteikienė sako, kad yra už festivalio „Europiadą“ organizavimą. Tačiau mano, kad pirmiausia reikia ne importuoti kultūrą, o kurti ir eksportuoti savo. Frakcijos vardu prašo sutvarkyti ir padaryti Vasaros koncertų estradą Klaipėdos širdimi.

L. Petraitienė sako, kad yra svarbu pinigai, tačiau nieko nedaryti irgi negalima. Pritarus festivalio organizavimui, mieste privalės būti sutvarkyti kai kurie infrastruktūriniai objektai, ir tai yra gerai. Be to, festivalyje dalyvaus ne tik svečiai, bet ir vietiniai tautiniai kolektyvai. Siūlo pritarti sprendimo projektui.

A. Vildžiūnas sako, kad pasirenkant festivalius elgiamasi selektyviai.

V. Anužis siūlo baigti diskusijas ir balsuoti.

V. Žvikienė informuoja, kad balsuojant padarė techninę klaidą – paspaudė ne tą mygtuką. Prašo protokole padaryti įrašą, jog sprendimo projektui pritaria.

NUSPRĘSTA. Pritarti sprendimo projektui. Priimti sprendimą dėl festivalio „Europiada“ organizavimo Klaipėdoje 2020 metais ir pritarimo sutarties projektui:

„1. Pritarti Europos tautų festivalio „Europiada“ organizavimui Klaipėdoje 2020 m. rugpjūčio 5–9 dienomis.

2. Pritarti festivalio „Europiada“ organizavimo Klaipėdoje 2020 m. sutarties projektui (pridedama).

3. Pavesti Klaipėdos miesto savivaldybės merui Vytautui Grubliauskui pasirašyti sutartį su festivalio „Europiada“ organizaciniu komitetu dėl festivalio organizavimo Klaipėdoje 2020 m. rugpjūčio 5–9 dienomis.

4. Įpareigoti Klaipėdos miesto savivaldybės administraciją:

4.1. organizuoti festivalio „Europiada“ įgyvendinimo Klaipėdoje programos parengimą ir įgyvendinimą;

4.2. suplanuoti festivalio organizavimui būtinas lėšas 2019–2020 metų savivaldybės biudžetuose.

5. Patvirtinti vietinį organizacinį komitetą:

pirmininkas – Klaipėdos miesto savivaldybės meras;

nariai:

Klaipėdos miesto savivaldybės administracijos direktorius;

Klaipėdos miesto savivaldybės Ugdymo ir kultūros departamento Kultūros skyriaus vedėjas;

Lietuvos atstovas festivalio „Europiada“ organizaciniame komitete.“

BALSUOTA: už – 22, prieš – 1, susilaiko – 3.

5. SVARSTYTA. Pritarimas sutarties dėl didžiųjų burlaivių lenktynių organizavimo Klaipėdoje 2021 m. projektui.

Pranešėja – K. Skiotytė-Radienė, Kultūros skyriaus vyriausioji specialistė.

V. Grubliauskas informuoja, kad sprendimo projektą svarstė Finansų ir ekonomikos bei Kultūros, švietimo ir sporto komitetai. Kultūros, švietimo ir sporto komitetas pritarė su pastaba.

K. Skiotytė-Radienė sako, kad derinant sutartį „Sail Training international“ buvo prašoma išbraukti nuostatą dėl baudos. Aiškina, kad sutartyje Klaipėdos miesto savivaldybė įsipareigoja suorganizuoti 15 renginių atplaukusiuose laivuose. Tačiau, jei ji to nepadarytų, ji turėtų kiekvienam laivui sumokėti po 2000 eurų. „Sail Training international“ raštu atsakė, kad to punkto keisti nesutinka, todėl Sutarties tekstas palieka toks koks yra. Informuoja, kad Tarybai yra pateikta regatos priėmimo Klaipėdoje preliminari 2019-2021 m. išlaidų sąmata.

Pertrauka.

N. Puteikienė siūlo ne tik svečių priėmimui, bet ir savo jūrinės kultūros, miesto jūrinio identiteto ugdymui ir kūrimui skirti milijoną.

A. Barbšys sako, kad sprendimo projekte nėra nurodytos būtinos lėšos, todėl jam nepritars.

J. Simonavičiūtė sako, kad kiekvienais metais miestas turi turėti po vieną tarptautinį renginį, nes tai duoda miestui tam tikrą pridėtinę vertę. Kviečia balsuoti už sprendimo projektą.

L. Petraitienė sako, kad reikia pritarti burlaivių lenktynių organizavimui, kadangi miestui bus didžiulė nauda. Tačiau pritaria opozicijos nuomonei, kad yra taikomi dvigubi standartai.

R. Taraškevičius siūlo balsuoti už, kadangi regata džiugins ne tik Klaipėdos, bet ir visos Lietuvos gyventojus. Teigia, kad nuostata, jog Lietuva yra ne tik agrarinė, bet ir jūrinė valstybė, turėtų būti išgirsta ir Vilniaus institucijose. Kad sumažėtų našta miestui, siūlo merui kreiptis į valstybines institucijas dėl prisidėjimo prie regatos finansavimo.

V. Žvikienė kviečia pritarti sprendimo projektui, padėkoja rengėjams už atliktą darbą.

NUSPRĘSTA. Pritarti sprendimo projektui. Priimti sprendimą dėl pritarimo sutarties dėl didžiųjų burlaivių lenktynių organizavimo Klaipėdoje 2021 m. projektui:

„1. Pritarti Sutarties dėl didžiųjų burlaivių lenktynių organizavimo Klaipėdoje 2021 m. projektui (pridedama).

2. Pavesti Klaipėdos miesto savivaldybės merui Vytautui Grubliauskui:

2.1. pasirašyti sutartį dėl didžiųjų burlaivių lenktynių organizavimo Klaipėdoje 2021 m.;

2.2. sudaryti didžiųjų burlaivių lenktynių organizavimo Klaipėdoje 2021 m. priežiūros grupę.

3. Įpareigoti Klaipėdos miesto savivaldybės administraciją:

3.1. organizuoti didžiųjų burlaivių lenktynių įgyvendinimo Klaipėdoje 2021 m. programos parengimą ir įgyvendinimą;

3.2. suplanuoti didžiųjų burlaivių lenktynėms pasirengti ir organizuoti Klaipėdoje 2021 m. būtinas lėšas 2019–2021 metų savivaldybės biudžetuose.“

BALSUOTA: už – 25, prieš – 0, susilaiko – 2.

Nacionalinio visuomenės centro Klaipėdos departamento Visuomenės sveikatos saugos kontrolės skyriaus vedėja A. Šlepetienė, Aplinkos apsaugos departamento Klaipėdos valdybos vadovas A. Šepštas bei Savivaldybės Aplinkos kokybės skyriaus vedėja R. Jievaitienė pristato informaciją apie taršą mieste bei numatomus veiksmus jos sumažinimui.

6. SVARSTYTA. Klaipėdos miesto savivaldybės 2017 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimas.

Pranešėja – R. Kambaraitė, Finansų skyriaus vedėja.

V. Grubliauskas informuoja, kad sprendimo projektui be pastabų pritarė visi komitetai.

A. Barbšys sako, kad Savivaldybės kontrolės ir audito tarnyba nustatė Savivaldybės konsoliduotųjų finansinės būklės ataskaitos (ilgalaikio materialiojo turto – infrastruktūros ir kitų statinių), finansavimo sumų, biologinio turto straipsnių) duomenų iškraipymus, įskaitant sumas, kurių teisingumo negalėjo patvirtinti. Mano, kad Taryba turėtų reikalauti atsakomybės iš Savivaldybės administracijos atsakingų asmenų dėl netinkamos turto apskaitos. Nepritars sprendimo projektui.

N. Puteikienė sako, jog pristatant šį klausimą turėjo būti suteiktas žodis ir Kontrolės ir audito tarnybos vadovei, kad ji pasakytų, jog mokinio krepšelio lėšos buvo panaudotos ne pagal paskirtį.

A. Vaišvila sako, kad Miesto ūkio ir aplinkosaugos komitetas aptarė turto inventorizavimo problemą ir išsiaiškino, kad to padaryti greitai neįmanoma, kadangi turto apskaitymas kainuoja didžiulius pinigus bei reikalauja didelių laiko resursų.

A. Grublys sako, kad Miesto plėtros ir strateginio planavimo komitete išsiaiškinta, kad yra objektyvios priežastys dėl neapskaityto turto. Siūlo baigti diskusijas ir pritarti sprendimo projektui.

J. Simonavičiūtė siūlo Finansų ir ekonomikos komitetui panagrinėti turto apskaitos klausimą.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės 2017 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo:

„1. Patvirtinti pridedamus:

1.1. Klaipėdos miesto savivaldybės 2017 metų biudžeto vykdymo ataskaitų rinkinį;

1.2. Klaipėdos miesto savivaldybės 2017 metų biudžeto vykdymo ataskaitas pagal asignavimų valdytojus, programas;

1.3. Klaipėdos miesto savivaldybės 2017 metų konsoliduotųjų finansinių ataskaitų rinkinį.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 14, prieš – 0, susilaiko – 4.

7. SVARSTYTA. Didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymas.

Pranešėja – D. Čeporiutė, Savivaldybės kontrolierė.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kontrolės komitetai.

NUSPRĘSTA. Pritarti sprendimo projektui. Priimti sprendimą dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymo:

„1. Nustatyti didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, pareigybių skaičių Klaipėdos miesto savivaldybės kontrolės ir audito tarnyboje – 9.

2. Pripažinti netekusiu galios Klaipėdos miesto savivaldybės tarybos 2015 m. spalio 29 d. sprendimą Nr. T2-284 „Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymo“.

3. Nustatyti, kad šis sprendimas įsigalioja 2018 m. spalio 1 d.“

BALSUOTA: už – 18, prieš – 0, susilaiko – 0.

8. SVARSTYTA. Materialinės paramos teikimo tvarkos aprašo patvirtinimas.

Pranešėja – A. Liesytė, Socialinės paramos skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Materialinės paramos teikimo tvarkos aprašo patvirtinimo:

„1. Patvirtinti Materialinės paramos teikimo tvarkos aprašą (pridedama).

2. Pripažinti netekusiu galios Klaipėdos miesto savivaldybės tarybos 2016 m. gruodžio 22 d. sprendimą Nr. T2-318 „Dėl Materialinės paramos Klaipėdos miesto savivaldybės gyventojams teikimo tvarkos aprašo patvirtinimo“.

3. Nustatyti, kad šis sprendimas įsigalioja 2018 m. spalio 1 d.

4. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaiko – 0.

9. SVARSTYTA. Klaipėdos miesto savivaldybės tarybos 2015 m. rugsėjo 24 d. sprendimo Nr. T2-263 „Dėl Klaipėdos miesto akademinių reikalų tarybos sudarymo ir jos nuostatų patvirtinimo“ pakeitimas.

Pranešėja – A. Andruškevičiūtė, Jaunimo reikalų koordinatorė.

V. Grubliauskas informuoja, kad sprendimo projektui be pastabų pritarė Kultūros, švietimo ir sporto komitetas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. rugsėjo 24 d. sprendimo Nr. T2-263 „Dėl Klaipėdos miesto akademinių reikalų tarybos sudarymo ir jos nuostatų patvirtinimo“ pakeitimo:

„1. Pakeisti Klaipėdos miesto savivaldybės tarybos 2015 m. rugsėjo 24 d. sprendimą Nr. T2 263 „Dėl Klaipėdos miesto akademinių reikalų tarybos sudarymo ir jos nuostatų patvirtinimo“:

1.1. pakeisti 2.1 papunktį ir jį išdėstyti taip:

„2.1. doc. dr. Rita Vaičekauskaitė, Klaipėdos universiteto mokslo ir meno prorektorė;“;

1.2. pakeisti 2.7 papunktį ir jį išdėstyti taip:

„2.7. Tomas Eikinas, Lietuvos pramonininkų konfederacijos deleguotas narys, UAB „Fortum Klaipėda“ direktorius;“;

1.3. pakeisti 2.18 papunktį ir jį išdėstyti taip:

„2.18. Inga Aksimatauskaitė, VšĮ LCC tarptautinio universiteto regioninės plėtros ir ryšių su absolventais vadovė.“

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 1.

10. SVARSTYTA. Pritarimas projekto „Viešosios erdvės prie buvusio „Vaidilos“ kino teatro konversija“ įgyvendinimui.

Pranešėja – E. Jurkevičienė, projektų skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai. Finansų ir ekonomikos komitetas paprašė pateikti informaciją apie apleistą privačią automobilių stovėjimo aikštelę prie buvusio „Vaidilos“ kino teatro. Informacija – pateikta.

NUSPRĘSTA. Pritarti sprendimo projektui. Priimti sprendimą dėl pritarimo projekto „Viešosios erdvės prie buvusio „Vaidilos“ kino teatro konversija“ įgyvendinimui:

„1. Pritarti projekto „Viešosios erdvės prie buvusio „Vaidilos“ kino teatro konversija“ (toliau – Projektas) įgyvendinimui, teikiant paraišką Europos Sąjungos struktūrinių fondų finansinei paramai gauti.

2. Užtikrinti Projekto bendrąjį finansavimą Klaipėdos miesto savivaldybės biudžeto lėšomis – ne mažiau kaip 7,5 proc. tinkamų Projekto išlaidų bei netinkamų, tačiau šiam Projektui įgyvendinti būtinų lėšų padengimą ir tinkamų išlaidų dalį, kurios nepadengia Projektui skiriamas finansavimas.

3. Užtikrinti Projekto tęstinumą 5 metus po Projekto įgyvendinimo pabaigos.“

BALSUOTA: už – 21, prieš – 0, susilaiko – 1.

11. SVARSTYTA. Pritarimas projekto „Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“ įgyvendinimui.

Pranešėja – E. Jurkevičienė, projektų skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto plėtros ir strateginio planavimo komitetai.

N. Puteikienė sako, kad viešųjų erdvių projektus turėtų pristatyti specialistas, atsakingas už viso miesto vystymą, plėtrą, architektūrą.

A. Barbšys sako, kad sutinka, jog reikia tvarkyti viešąsias erdves, tačiau nemano, kad tinkamiausias kelias tai daryti iš savivaldybės biudžeto lėšų. Mano, kad Tarybai turėtų būti siūloma pritarti ne tik projektų pavadinimams, bet ir aiškiai įvardinus, kam pritariama ir kas bus daroma.

A. Vaišvila mano, kad Savivaldybės administracija turėtų pradėti rengti projektus dėl kitos Taikos prospekto pusės sutvarkymo.

R. Taraškevičius mano, kad negražiai atrodo ir atkarpa nuo Taikos pr. ir Sausio 15-osios sankryžos iki senojo turgaus. Pažymi, kad pastaruoju metu iš savivaldybės biudžeto investiciniams projektams reikia vis daugiau lėšų, todėl šiandien pagrindinis klausimas yra, ar yra subalansuotas savivaldybės lėšų poreikis visiems projektams. Siūlo už šį projektą balsuoti.

NUSPRĘSTA. Pritarti sprendimo projektui. Priimti sprendimą dėl pritarimo projekto „Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“ įgyvendinimui:

„1. Pritarti projekto „Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“ (toliau – Projektas) įgyvendinimui, teikiant paraišką Europos Sąjungos struktūrinių fondų finansinei paramai gauti.

2. Užtikrinti Projekto bendrąjį finansavimą Klaipėdos miesto savivaldybės biudžeto lėšomis – ne mažiau kaip 7,5 proc. tinkamų Projekto išlaidų bei netinkamų, tačiau šiam Projektui įgyvendinti būtinų lėšų padengimą ir tinkamų išlaidų dalį, kurios nepadengia Projektui skiriamas finansavimas.

3. Užtikrinti Projekto tęstinumą 5 metus po Projekto įgyvendinimo pabaigos.“

BALSUOTA: už – 20, prieš – 0, susilaiko – 2.

12. SVARSTYTA. Turto perdavimas valdyti, naudoti ir disponuoti patikėjimo teise Klaipėdos „Verdenės“ progimnazijai.

Pranešėjas – E. Simokaitis, Turto skyriaus vedėjas.

NUSPRĘSTA. Pritarti sprendimo projektui. Priimti sprendimą dėl turto perdavimo valdyti, naudoti ir disponuoti patikėjimo teise Klaipėdos „Verdenės“ progimnazijai:

„1. Perduoti Klaipėdos miesto savivaldybės nuosavybės teise ir šiuo metu Klaipėdos „Žemynos“ gimnazijos patikėjimo teise valdomas negyvenamąsias patalpas Kretingos g. 23, Klaipėda (pastato, kuriame yra patalpos, unikalus Nr. 2196-5003-6013, žymėjimas plane – 1C3p, patalpų žymėjimo indeksai: 1-14, perduodamas plotas – 38,44 kv. m, įsigijimo vertė – 1 869,72 Eur, likutinė vertė 2018-07-31 – 689,40 Eur), valdyti, naudoti ir disponuoti patikėjimo teise Klaipėdos „Verdenės“ progimnazijai iki 2019 m. liepos 31 d.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 0.

13. SVARSTYTA. Nekilnojamojo daikto pirkimas savivaldybės nuosavybėn.

Pranešėjas – E. Simokaitis, Turto skyriaus vedėjas.

A. Šulcas informuoja, kad sprendimo projektui komitetuose buvo pritarta be pastabų.

NUSPRĘSTA. Pritarti sprendimo projektui. Priimti sprendimą dėl nekilnojamojo daikto pirkimo savivaldybės nuosavybėn:

„Pirkti Klaipėdos miesto savivaldybės nuosavybėn gyvenamąją patalpą – butą Naujoji Uosto g. 10A-2, Klaipėdoje (unikalus Nr. 2199-5004-9012:0002, bendras plotas – 159,67 kv. metro) už 160 000,00 Eur.“

BALSUOTA: už – 20, prieš – 0, susilaiko – 2.

14. SVARSTYTA. Klaipėdos miesto darnaus judumo plano patvirtinimas.

Pranešėja – M. Černiūtė-Amšiejienė, Urbanistikos skyriaus vedėja.

A. Šulcas informuoja, kad sprendimo projektui komitetuose buvo pritarta be pastabų.

N. Puteikienė sako, kad darnaus judumo plane neturi būti numatyta kelių, vedančių į senamiestį ir centrą, ir neturi būti parkavimo aikštelių senamiestyje, kadangi ši zona yra skelbiama zona be CO2. Zona be CO2 skelbiama ir Smiltynėje, tačiau plane nenumatytos jokios priemonės, kaip bus sprendžiami susisiekimo klausimai joje.

 A. Barbšys sako, kad jam neaišku, kur bus nukreiptas automobilių srautas iš Herkaus Manto gatvės. Taip pat nenurodytas lėšų poreikis reikalingas plano įgyvendinimui.

R. Taraškevičius sako, kad plane yra numatyti tik principiniai sprendimai, kuriais vadovaujantis bus rengiama dokumentacija. Siūlo pritarti sprendimo projektui.

J. Simonavičiūtė sako, kad specialistai, kurie rengė šį planą, parengė jį dinaminį, o ne statinį. Planas ateityje vienaip ar kitaip gali kisti, ir jei reikės, jis bus koreguojamas. Siūlo pritarti šiam planui.

V. Titovas informuoja, kad nepritarė šiam sprendimo projektui ir balsavo prieš.

NUSPRĘSTA. Pritarti sprendimo projektui. Priimti sprendimą dėl Klaipėdos miesto darnaus judumo plano patvirtinimo:

„1. Patvirtinti Klaipėdos miesto darnaus judumo planą (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 19, prieš – 1, susilaiko – 2.

Posėdžio pabaiga 14.40 val.

Savivaldybės meras Vytautas Grubliauskas

Savivaldybės mero pavaduotojas Artūras Šulcas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2018-09-24